Helgelandsbrua

Helgelandsbrua je zavesený most na ceste Fylkesvei 17 medzi mestami Leland v nórskom kraji Nordland a Sandnessjøen na lofotskom ostrove Alsta. Most bol navrhnutý Holgerom S. Svenssonom; jeho výstavba bola začatá v roku 1989 a ukončená v júli 1991. Celkové finančné náklady na výstavbu mosta boli 200 mil. NOK. Do 27. mája 2005 bolo na moste vyberané mýto. Most je s celkovou dĺžkou 1 065 m tretím najdlhším zaveseným mostom v krajine (po mostoch Nordhordlandsbrua a Stavanger bybru) a s dĺžkou hlavného rozpätia 425 m druhým najdlhším podľa dĺžky rozpätia (po moste Skarnsundbrua). Rozpätie bočných polí je 177,5 m a viadukty majú dĺžku 182,25 m a 102,5 m. Mostovka sa v najvyššom bode nachádza 45 m nad hladinou fjordu Leirfjorden. Výška pylónov je 127 m a 138 m a hĺbka ich základov je 31 m. Helgelandsbrua je jedným z dvoch mostov, ktoré spájajú pevninu s ostrovom Alsta, ktorý je rozdelený pohorím De syv søstre – druhým je most Sundøybrua, ktorý vedie na druhú časť ostrova s dedinou Sundøy. Referencie